Noordwes-vrou vas oor springstof | Maroela Media
'n Vrou wat in hegtenis geneem is nadat sy glo met springstof betrap is, het in die Rustenburg-landdroshof in Noordwes verskyn.
"Sophia Makamo (43) het Maandag in die hof verskyn," het kapt. Paul Ramaloko, woordvoerder van die polisie, in 'n verklaring gesê. "Haar saak is uitgestel tot 9 Julie vir verdere ondersoek." Sy is vrygelaat op borgtog van R1 000.
Die Rustenburg bom- en springstofeenheid en Phokeng se honde-eenheid het Makamo Vrydag by haar huis in die Zakhele- informele nedersetting in Rustenburg in hegtenis geneem.
Haar inhegtenisneming kom ná 'n ondersoek en die polisie het beslag gelê op 'n hoop springstof van 'n myn wat agter in haar huis geberg is. Toe die vrou uitgevra is oor die oorsprong van die toestelle, het sy die vinger na haar man gewys. Die polisie is tans op soek na haar man, het Ramaloko bygevoeg.
Ramaloko het Vrydagoggend gesê die springstof is gebruik om 'n kontantkluis by 'n gewilde restaurant in Rustenburg op te blaas toe 'n onbekende hoeveelheid kontant gesteel is. "Die polisieondersoek duur voort. Niemand is nog in verband met die voorval in hegtenis geneem nie."
Gert Malan · 4 jaar gelede
Die deler is so goed soos die steler. Waarom het sy nie die springstof gerapporteer nie, waarom eers wag sodat doe SAPD eers toeslaan? Hou haar net vir 'n dag of twee in die selle aan dan sal sy vining sê waar haar man is.